ΓΡΑΠΤΗ ΕΡΩΤΗΣΗ E-3579/97 υποβολή: Klaus Lukas (NI) προς την Επιτροπή (13 Νοεμβρίου 1997)

Θέμα: Το κτίριο Berlaymont

Από το «Europe» αριθμ.7078 (N.S.) της 13ης/14ης Οκτωβρίου 1997 προκύπτει ότι το κτίριο Berlaymont της Επιτροπής στις Βρυξέλλες μολύνθηκε και πάλι εξ ολοκλήρου κατά τις εργασίες ανακαίνισής του.

Μπορεί η Επιτροπή να δώσει περισσότερες πληροφορίες για το γεγονός αυτό, καθώς και για τις ευθύνες, το κόστος και τις συνέπειες αυτής της νέας μόλυνσης του κτιρίου;

Υπό τα σημερινά δεδομένα, ποιό θα ήταν το κόστος που θα δημιουργούσε η ανέγερση νέου κτιρίου;

Ποιό θα είναι τελικά το πραγματικό κόστος της ανακαίνισης;

Μπορεί να θεωρείται βέβαιο το γεγονός ότι οι απαιτούμενες ανακαινιστικές εργασίες δεν θα μολύνουν και πάλι εξ ολοκλήρου το κτίριο;

Ποιές οικονομικές συνέπειες θα έχει το γεγονός ότι η μετακόμιση δεν θα μπορέσει να πραγματοποιηθεί το 2000, όπως είχε αρχικά προβλεφθεί;

Απάντηση του κ. Liikanen εξ ονόματος της Επιτροπής (17 Δεκεμβρίου 1997)

Αφορμή για τα άρθρα που δημοσιεύθηκαν στον Τύπο σχετικά με το εργοτάξιο αφαίρεσης του αμιάντου από το κτίριο Berlaymont ήταν μία έκθεση που ο κύριος του έργου, η SA Berlaymont 2000, είχε ζητήσει από τη γαλλική εταιρεία Technip με αντικείμενο την παρουσίαση της προόδου των εργασιών και τη διατύπωση προτάσεων για την περάτωση των έργων. Πράγματι, στην έκθεση αυτή αναφέρεται ότι, σε ορισμένους χώρους στο εσωτερικό του κτιρίου, σημειώθηκε νέα μόλυνση καθαρών περιοχών λόγω μιας όχι πάντοτε άμεμπτης συμπεριφοράς του εργοταξίου.

Η Επιτροπή δεν έχει καμία αρμοδιότητα όσον αφορά τη διαχείριση του εργοταξίου. Για όλες αυτές τις εργασίες, κύριος του έργου είναι το βελγικό κράτος, κατά πρώτο λόγο μέσω της Rιgie des bβtiments και στη συνέχεια μέσω της SA Berlaymont 2000. Η Επιτροπή είχε απλώς ρόλο παρατηρητή και επανειλημμένα, άλλωστε, είχε διατυπώσει παρατηρήσεις σχετικά με την ποιότητα της πραγματοποιηθείσας εργασίας.

Οι τρέχουσες εργασίες αφαίρεσης του αμιάντου είναι μία αναπόφευκτη δραστηριότητα, η οποία επιβάλλεται ανεξάρτητα από το μέλλον του κτιρίου Berlaymont - αναδιάρθρωση ή κατεδάφιση και ανοικοδόμηση. Μια ενδεχόμενη κατεδάφιση του κτιρίου θα ήταν εν πάση περιπτώσει αδύνατη πριν από την απομάκρυνση του αμιάντου. Το σημερινό εργοτάξιο αφορά αποκλειστικώς την εξάλειψη του αμιάντου. Οι εργασίες αναδιάρθρωσης θα ξεκινήσουν μετά την περάτωση του εργοταξίου αυτού και μετά την χορήγηση τελικού πιστοποιητικού απολύμανσης.

Μία από τις σημαντικότερες συνέπειες της καθυστέρησης του εργοταξίου είναι ότι η αφαίρεση του αμιάντου πιθανώς δεν θα τελειώσει πριν από τα μέσα του 1999 και η ανακαίνιση πριν από τα τέλη του 2001. Δεδομένου ότι η συμφωνία την οποία έχει υπογράψει το βελγικό κράτος προβλέπει πρώτα ότι όλες οι δαπάνες αφαίρεσης του αμιάντου βαρύνουν το βελγικό κράτος και στη συνέχεια ότι το κράτος αυτό οφείλει να παρέχει τους χώρους αντικατάστασης τουλάχιστον έως έξι μήνες μετά την παράδοση του ανακαινισθέντος Berlaymont, δεν υπάρχουν οικονομικές επιπτώσεις για την Επιτροπή.

Η ειδική ομάδα (task force) Berlaymont, που έχει συσταθεί στην Επιτροπή και της οποίας κύρια αποστολή είναι να παρακολουθήσει την πορεία του σχεδίου ανακαίνισης μετά την απομάκρυνση του αμιάντου, συνεχίζει να συνεργάζεται με την ομάδα της SA Berlaymont 2000 για τον προσδιορισμό του σχεδίου. Η δέσμευση της Επιτροπής να χρηματοδοτήσει τα έργα αναδιάρθρωσης του Berlaymont - που εκτιμώνται σε 325 εκατ. ECU συν 50 εκατ. ECU, αξία του κτιρίου πριν από την ανακαίνιση - και να καταστεί ιδιοκτήτης του με τη λήξη των έργων παραμένει πάντα υπό την αίρεση της χορήγησης του πιστοποιητικού απολύμανσης.